Aktar ma’ joqrob il-Milied, aktar Maltin joħonqu t-toroq u l-ħwienet biex jixtru r-rigali tal-Milied u s-Sibt filgħodu l-Belt kienet mimlija nies. Il-kapitali tibqa’ waħda mill-aktar lokalitajiet popolari għax-xiri flimkien ma’ ċentri kummerċjali oħra. Żmien il-festi tal-Milied u l-Ewwel Sena huwa wieħed mill-aktar perjodi b’saħħithom għan-negozju u l-kummerċ. Ix-xerrejja għandhom bosta għażliet minn fejn jixtru skont kemm jiflaħ il-but tagħhom. It-tiżjin tal-Milied u t-tiżjin fil-vetrini tal-ħwienet idaħħlu lill-konsumatur aktar fl-atmosfera tal-festi u forsi anke jixtru xi rigal għalihom stess. U f’dan iż-żmien, in-nies ma jonfqux biss għar-rigali tal-Milied, iżda l-ispejjeż ikomplu jiżdiedu għaċ-ċelebrazzjonijiet, fosthom għall-ikla tal-Miled u ċ-ċelebrazzjonijiet tal-ewwel tas-sena. Xi drabi din l-ispiża tkun ikbar minn dik għar-rigali. L-istatistika tikkonferma li f’dan iż-żmien l-ispiża tal-Maltin tiżdied meta mqabbel ma’ żmien ieħor tas-sena. Fl-aħħar snin aktar Maltin qed jagħżlu li fil-ħwienet iħallsu permezz ta’ debit jew credit card. Fl-aħħar sitt xhur tas-sena li għaddiet li ovvjament jinkludu l-perjodu tal-festi, il-Maltin nefqu ftit inqas minn €580 miljun – €100 miljun iktar mill-ewwel sitt xhur tal-istess sena. Madankollu ħafna għadhom jippreferu li jħallsu bil-flus kontanti, u minkejja li  banek ma jagħtux dettalji dwar kemm isiru transazzjoni mill-ATMs, tvm.com.mt jista’ jgħid li f’dawn il-jiem, transazzjonijiet jiżdiedu bl-eluf.